Príloha 

(Návrh)

NARIADENIE VLÁDY

Slovenskej republiky

z ... 2014,

ktorým sa mení a dopĺňa nariadenie vlády Slovenskej republiky č. 87/1995 Z. z., ktorým sa vykonávajú niektoré ustanovenia Občianskeho zákonníka 
v znení neskorších predpisov

Vláda Slovenskej republiky na vykonanie § 434 ods. 1, § 449 ods. 2, § 517 ods. 2, § 53b ods. 1 a § 687 ods. 2 Občianskeho zákonníka nariaďuje:

Čl. I
 
	Nariadenie vlády Slovenskej republiky č. 87/1995 Z. z., ktorým sa vykonávajú niektoré ustanovenia Občianskeho zákonníka v znení nariadenia vlády Slovenskej republiky č. 586/2008 Z. z., nariadenia vlády Slovenskej republiky č. 281/2010 Z. z. a nariadenia vlády Slovenskej republiky č. 20/2013 Z. z. sa dopĺňa takto:

1. V úvodnej vete nariadenia vlády sa za slová "§ 53b ods. 1" vkladá čiarka a slová "§ 53 ods. 6, § 53c".

2. Za § 2 sa vkladajú § 2a a 2b, ktoré vrátane nadpisu znejú:

„§ 2a

Odplata a najvyššia prípustná výška odplaty, ktorú možno od spotrebiteľa požadovať pri poskytnutí peňažných prostriedkov
(§ 53 ods. 6)

(1) Odplatu pri poskytnutí peňažných prostriedkov spotrebiteľovi tvorí úrok, poplatky a akékoľvek iné plnenia spojené s poskytnutím peňažných prostriedkov alebo iné náklady a plnenia, ktorými je poskytnutie peňažných prostriedkov spotrebiteľovi podmienené. 
 
(2) Odplata pri poskytnutí peňažných prostriedkov spotrebiteľovi nesmie prevýšiť dvojnásobok priemernej úrokovej miery požadovanej bankami pri obdobnom úvere alebo pôžičke ročne za prvý kalendárny mesiac štvrťroka predchádzajúceho uzavretiu spotrebiteľskej zmluvy.

(3) Na účely stanovenia priemernej úrokovej miery podľa odseku 2 sa vychádza z priemerných úrokových mier z úverov poskytnutých v eurách rezidentom eurozóny zverejňovaných na webovom sídle Národnej banky Slovenska podľa jednotlivých štvrťrokov kalendárneho roka.

§ 2b

Písmo a veľkosť písma zmluvných podmienok v spotrebiteľskej zmluve a súvisiacich dokumentoch
(§ 53c)

	(1) Ustanovenia spotrebiteľskej zmluvy, ako aj ustanovenia obsiahnuté vo všeobecných obchodných podmienkach alebo v akýchkoľvek iných zmluvných dokumentoch súvisiacich so spotrebiteľskou zmluvou musí dodávateľ uviesť štýlom písma „Times new roman“. 

	(2) Ustanovenia podľa odseku 1 nesmú byť uvedené písmom menším ako 12 „bodov“.

3. Za § 10c sa vkladá § 10d, ktorý vrátane nadpisu znie:

„§ 10d
Prechodné ustanovenie k úprave
účinnej od 15. apríla 2014

	Ak záväzkový vzťah vznikol pred 15. aprílom 2014, odplata za poskytnutie peňažných prostriedkov spotrebiteľovi a písmo ustanovení obsiahnutých vo všeobecných obchodných podmienkach alebo v akýchkoľvek iných zmluvných dokumentoch súvisiacich so spotrebiteľskou zmluvou sa riadia podľa predpisov účinných do 15. apríla 2014.“. 

Čl. II

Toto nariadenie nadobúda účinnosť 15. apríla 2014.